હા, સપાટી પરનું વિશ્લેષણ છે અને બીજાં અનેક પરિબળોએ હિમાચલ અને કર્ણાટકનાં પરિણામો પાછળ મોટી ભૂમિકા ભજવી છે, પરંતુ તમે એ દુખદ તારણથી પીછો ન છોડાવી શકો કે ભ્રષ્ટાચાર એ વધુપડતો ચગાવાતો ચૂંટણીનો મુદ્દો છે અને ભારત માટે આ ખૂબ ખરાબ સમાચાર છે. રાજકારણીઓ ચૂંટણીમુદ્દા તરીકે ભ્રષ્ટાચારને વધુપડતો ચગાવે છે એવી મારી પૂર્વધારણાનો દેખીતો પુરાવો પંજાબથી મળે છે. અકાલી દળ અને BJPની સરકાર સામે ભ્રષ્ટાચારના ગંભીર આરોપો મુકાયા હતા. મોટા ભાગના રાજકીય પંડિતો અને ઓપિનિયન પોલ્સે કૉન્ગ્રેસના હાથમાં વિજયમુગટ મૂકી જ દીધો હતો અને પછી શું થયું? અકાલી દલ અને BJPની ખરડાયેલી જોડી ઐતિહાસિક વિજય સાથે જીતી ગઈ અને કૉન્ગ્રેસ અને અમરિન્દર સિંહે ઘરે બેસવાનો વારો આવ્યો.